CXXVIII.  Privilegium pro monasterio Canusino in pago Reginensi.   (Laterani, Maii 15.) [TIRABOSCHI,  Memorie Moden.,  III, 33.]
Author: Adrianus IV

ADRIANUS episcopus, servus servorum Dei, dilectis filiis MANFREDO abbati monasterii Canusini quod situm est in Regina parochia, ejusque fratribus tam praesentibus quam futuris regulariter substituendis, in perpetuum.

Piae postulatio voluntatis effectu debet prosequente compleri, quatenus devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis petitionibus clementer annuimus, et Beati Apollonii monasterium, ad exemplar praedecessorum nostrorum felicis memoriae Honorii et Innocentii summorum pontificum, in quo divino mancipati estis obsequio, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona impraesentiarum idem monasterium juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Medietatem ipsius castri Canusini cum capella Sancti Martini et caeteris pertinentiis suis; castellum Sarzanum cum capella et curte ipsius; castrum Filicae cum curte et duabus capellis, castrum novum cum capella et curte; monasterium Sancti Michaelis cum pertinentiis suis; ecclesiam de Roarolo, ecclesiam Sancti Abbundi, ecclesiam Sancti Joannis de Gurgo; ecclesiam Sancti Petri de Bagnolo, ecclesiam Sanctae Euphemiae de Casula, capellam Sancti Georgii de Fano, ecclesiam Sanctae Euphemiae de Plazola, mansum quoque de Fano quem recolendae memoriae Henricus imperator ecclesiae vestrae pietatis intuitu noscitur tradidisse; decimas etiam de Donnicatis, quae fuerunt bonae recordationis marchionis Bonifacii aut de propriis donnicatis ejusdem monasterii in curte Canossae, Paterni, Bibianelli, Caviliani, Cargnoni, Pantani, et de donnicato Gnasiani, Sorzani, Cavelli novi, Filinae, salvis rationibus plebium, et decimam de Foresto curiae Canossae, sicut eas decimas venerabilis frater noster Albertus Reginus episcopus praefato monasterio canonice concessisse dignoscitur, et scripti sui pagina roborasse. Decernimus ergo ut nulli omnino hominum liceat praedictum monasterium temere perturbare, aut ejus possessiones auferre, vel ablatas retinere, minuere, seu aliquibus molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus apostolicae sedis auctoritate, et dioecesanorum episcoporum in supradictis ecclesiis canonica justitia. Ad indicium autem hujus a sede apostolica perceptae libertatis XX sol . . . nobis nostrisque successoribus annis singulis persolvetis. Si qua igitur, etc. Ego Adrianus catholicae Ecclesiae episcopus. Ego Manfredus presb. card. titulo Sanctae Sabinae. Ego Octavianus presb. card. titulo Sanctae Ceciliae. Ego Guido diac. card. Sanctae Mariae in Porticu. Ego Bonadies diaconus cardinalis Sancti Angeli. Ego Henricus presbyter cardinalis titulo Sanctorum Nerei et Achillaei. Ego Otto diaconus cardinalis Sancti Georgii ad Velum Aureum. Ego Oddo diaconus cardinalis Sancti Nicolai in Carcere Tulliano. Ego Albertus diaconus cardinalis Sancti Adriani. Ego Ildeprandus presbyter cardinalis tit. Basilicae XII Apostolorum. Datum Laterani per manum Rolandi, sanctae Romanae Ecclesiae presbyteri cardinalis et cancellarii, Idibus Maii, indictione V, Incarnationis Dominicae anno 1156, pontificatus vero domni Adriani papae IV, anno III.